বিচারপতি বর্মা সংক্রান্ত মামলায় বড় সিদ্ধান্ত হাইকোর্টের

ওয়েব ডেস্ক: দিল্লি হাইকোর্টের (Delhi High Court) প্রাক্তন বিচারপতি যশবন্ত বর্মাকে (Justice Yashwant Verma) বদলির সিদ্ধান্তকে চ্যালেঞ্জ করে জনস্বার্থ মামলা (PIL) দায়ের হয়েছিল এলাহাবাদ হাইকোর্টে (Allahabad High Court)। সেই মামলা খারিজ করে হাইকোর্টের অভিমত, বিচারপতির কার্যকালের মেয়াদের সুরক্ষার সঙ্গে বিচার ব্যবস্থার স্বাধীনতা অঙ্গাঙ্গীভাবে সম্পর্কিত।

দিল্লির বাসভবন সংলগ্ন স্টোররুম থেকে অগ্নিদগ্ধ নগদ টাকা উদ্ধারের সংবাদ সম্পর্কিত বিতর্কের জেরে দিল্লি হাইকোর্ট থেকে এলাহাবাদ হাইকোর্টে বদলি হয়েছিলেন বিচারপতি বর্মা।

আরও পড়ুন: তামিলনাড়ুর অনার কিলিং মামলার আসামিদের সাজা বহাল সুপ্রিম কোর্টে

জনস্বার্থ মামলার শুনানিতে বিচারপতি আত্তাউ রহমান মাসুদি এবং বিচারপতি অজয় কুমার শ্রীবাস্তবের মন্তব্য, সংবিধান অনুযায়ী কোনও বিচারপতির শপথ, কাজকর্ম, বদলি ছাড়াও কার্যকালের মেয়াদ সুরক্ষিত। এমন বদলি সংক্রান্ত নির্দেশ যখন আইনত সিদ্ধ, তখন সেই নির্দেশ সম্পর্কিত সব কিছুই সুরক্ষিত থাকবে, যতক্ষণ তা নিয়মমাফিক সম্পন্ন হচ্ছে।

আদালতের মন্তব্য, বিচারপতির কার্যকালের মেয়াদ বিচার ব্যবস্থার স্বাধীনতার সঙ্গে গভীরভাবে সম্পর্কিত। তাই সেই ব্যবস্থা সম্পর্কে প্রশ্ন তোলার অবকাশ নেই। দ্বিতীয়ত, এই বদলি প্রসঙ্গে হস্তক্ষেপ করার মতো কোনও যুক্তিসঙ্গত কারণ দেখানো হয়নি। এই বিষয়ে একমাত্র পর্যালোচনা করতে পারে আইনসভা।

উল্লেখ্য, ওই অর্থ উদ্ধার সম্পর্কিত সংবাদের পরিপ্রেক্ষিতে সুপ্রিম কোর্টের (Supreme Court) তিন বিচারপতির কমিটি ইন-হাউস তদন্ত করছে। অন্যদিকে ৫ এপ্রিল তিনি এলাহাবাদ হাইকোর্টে বিচারপতি হিসাবে শপথ নেন।